คลังแจงธปท.ดูแลบาทใกล้ชิด
"สมหมาย" ยันลดค่าเงินหยวนไม่กระทบค่าบาท เร่งนายกรัฐมนตรีสานต่อนโยบายสร้างความเชื่อมั่นดูดนักลงทุนต่างชาติ
13 ส.ค. 2558

"สมหมาย" ยันลดค่าเงินหยวนไม่กระทบค่าบาท เร่งนายกรัฐมนตรีสานต่อนโยบายสร้างความเชื่อมั่นดูดนักลงทุนต่างชาติ
นายสมหมาย ภาษี รมว.คลัง กล่าวว่า การลดค่าเงินหยวนเป็นครั้งที่ 3 ทำให้ค่าเงินหยวนของประเทศจีนอ่อนค่าลง 4.7% ไม่ส่งผลกระทบกับค่าเงินบาทของไทยมาก เพราะอ่อนค่าลงไปเพียง 0.25% ซึ่งได้หารือกับนายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ได้รับการยืนยันว่าสามารถดูแลค่าเงินบาทได้ไม่น่าเป็นห่วง เพราะประเทศมีทุนสำรองมากถึง 1.6 แสนเหรียญสหรัฐ 
นายสมหมาย กล่าวว่า ไทยควรใช้วิกฤตนี้เป็นโอกาสดึงนักลงทุนต่างประเทศเข้ามาลงทุนในภาคการผลิตจริงให้มาก มีนักลงทุนจำนวนมากยังเชื่อมั่นประเทศไทย เพราะเห็นว่าประเทศไทยกำลังปรับโครงสร้างแก้ปัญหาต่างรวมถึงการทุจริตของประเทศ นอกจากนี้ยังมีการเปิดประชาคมเศรษฐกิจอาเซียน (เออีซี) ซึ่งไทยถือเป็นพี่ใหญ่มีศักยภาพ รวมถึงตลาดตราสารหนี้ของไทยก็มีขนาดใหญ่ และตลาดหุ้นของไทยก็ให้ผลตอบแทนสูงสุดในอาเซียน ทุกอย่างสามารถดึงดูดนักลงทุนต่างประเทศทั้งนั้น
"ตอนนี้นายกรัฐมนตรีต้องสร้างความเชื่อมั่นให้นักลงทุนต่างประเทศให้ได้ ไม่ใช่แต่สร้างความเชื่อมั่นให้กับพ่อค้าแม่ค้าซึ่งเขามั่นใจอยู่แล้ว อยากให้ท่านนายกเด็ดขาด เดินหน้าสานต่อเรื่องต่างๆ ให้มีความต่อเนื่อง เพราะตอนนี้นักลงทุนไม่เชื่อมั่นยิ่งมีข่าวการปรับคณะรัฐมนตรี นักลงทุนก็ยิ่งไม่มั่นใจ หากจะปรับก็ควรปรับไปเลย นักลงทุนจะได้เชื่อมั่น" นายสมหมาย กล่าว